Comença una nova edició de Conta’m contes al parc
04 de juny de 2019

•    Un any més, el Parc de la Pinada albergarà el contacontes dels dijous al llarg del mes de juny

A punt de finalitzar el curs, el contacontes dels dijous, que habitualment es realitza a la Biblioteca Municipal, es trasllada al Parc de la Pinada, per tal d’oferir als xiquets i xiquetes de l'Eliana fantàstiques històries a l'aire lliure. Així, al llarg del mes de juny, la Regidoria d'Educació i Infància ha programat 4 contacontes que tindran lloc cada dijous a les 18:30h en el Passeig Secondo Baldín.

Esta nova edició de Conta’m contes al Parc s'iniciarà dijous 6 de juny amb la companyia Parlacuentos i la seua funció “La història dels bonobos amb ulleres", on uns simpàtics ximpanzés endinsaran als assistents en el seu món i les seues aventures. A continuació, el dijous 13 la companyia La Titella ens portarà els seus “Contes del sol i la lluna”, en els quals menuts i grans gaudiran d'històries amb el ratolí Pirulí i els animals més valents i divertits. El dijous 20 serà el torn de “Percucontes amb Pepo”, també de la mà de La Titella, on el públic gaudirà dels contes de sempre acompanyats pel caixó rumber de Pepo. Finalment el dijous 27 de juny, la mateixa companyia ens delectarà amb “Teatre a la carta”, un xicotet espectacle teatral de carrer. Com a colofó final, els assistents podran gaudir d'una festa d'aigua per a refrescar-se i donar la benvinguda oficial a l'estiu.

Totes aquestes sessions seran molt interactives i participatives, perquè els xicotets espectadors puguen endinsar-se al màxim en les fabuloses històries narrades i viure tota una aventura.

Deixem una mostra del contacontes en imatges: https://youtu.be/KPp6YSF6t0c